ธปท.ปรับแผนออกพันธบัตรเน้นขายคล่อง
ธปท.ประกาศแผนการออกพันธบัตรปี’55 ลดจำนวนรุ่น เพิ่มวงเงินเพื่อเสริมสภาพคล่องในตลาดรองให้สูงขึ้น
5 ม.ค. 2555

ธปท.ประกาศแผนการออกพันธบัตรปี’55 ลดจำนวนรุ่น เพิ่มวงเงินเพื่อเสริมสภาพคล่องในตลาดรองให้สูงขึ้น
ธนาคารแห่งประเทศไทย (ธปท.) ได้ประกาศแผนการออกพันธบัตร ธปท. ปี 2555 เพื่อใช้เป็นเครื่องมือหนึ่งในการดำเนินนโยบายการเงินของ ธปท. ในการดูแลสภาพคล่องในตลาดการเงินให้อยู่ในระดับที่เหมาะสม และร่วมพัฒนาตลาดตราสารหนี้ของไทยให้มีสภาพคล่องและประสิทธิภาพยิ่งขึ้น โดยได้กระจายการออกพันธบัตรระยะสั้นถึงปานกลางอย่างสม่ำเสมอ แต่ได้จึงได้กำหนดรายละเอียดวันประมูล และวงเงินการออกพันธบัตร ธปท.ประจำปีนี้ดังนี้
ทั้งนี้ ในเรื่องการกำหนดการประมูลพันธบัตร ในปีนี้ เปลี่ยนวันประมูลสำหรับพันธบัตรประเภทอัตราดอกเบี้ยคงที่ อายุ 2 ปี และ 3 ปี จากวันอังคารเป็นวันพฤหัสบดี เพื่อหลีกเลี่ยงมิให้วันครบกำหนดไถ่ถอนตรงกับวันเสาร์หรือวันอาทิตย์ เพื่อไม่ให้กลายเป็นปัจจัยที่จะไปบิดเบือนอัตราผลตอบแทนพันธบัตรในตลาด และช่วยให้พันธบัตร ธปท.มีสภาพคล่องมากขึ้น 
กำหนดวงเงินในปีนี้ จะลดจำนวนรุ่นของพันธบัตรแต่ละประเภทลง และเพิ่มวงเงินรวมต่อรุ่น เพื่อสร้างสภาพคล่องซื้อขายในตลาดรองพันธบัตรให้สูงขึ้น โดยในช่วงแรก ธปท.จะปรับเพิ่มวงเงินประมูลต่อครั้งของพันธบัตรประเภทอายุตั้งแต่ 1 ปีขึ้นไป และเปิดให้ประมูลใหม่ (Re-Open) ให้พันธบัตรในแต่ละรุ่นมีวงเงินรวมต่อรุ่นประมาณ 8 หมื่นล้านบาทขึ้นไป